SOCIAL WELFARE MINISTER PI LALRINPUII’N DIET DIVERSITY STUDY LEHKHABU A TLANGZARH,"869/2024-2025 Aizawl the 19th June, 2024 : Vawiin khan Social Welfare, Tribal Affairs, Women & Child Development Minister chuan ‘Diet Diversity and Nutritional Outcomes Among Children and Women : A Study of Mamit District’ tih lehkhabu chu SAD Conference Hall, MINECO-ah a tlangzarh. Lehkhabu tlangzarhna inkhawm SWTA&WCD Joint Secretary Pi Zonunthari kaihhruaiah Minister Pi Lalrinpuii chuan thusawiin hmeichhia leh naupangten ei tur ṭha leh kham khawp an hmuh phak ngei hi a pawimawh a, sorkar pawhin chu chu hriain State, District, Block leh Sector level-ah te inzirtirna nasa takin a kalpui mek zel a ni a ti a. Hemi kawngah hian sorkar chauh ni lovin, tlawmngai pawl hrang hrang, khawtlang leh mimal ang pawhin hmalak leh ṭanlak a ṭul takzet a ni a ti. Women & Child Development Department chuan Nutritional Health Education, Home visit, CBE, PohanMahh leh PoshanPakhwada kaltlangin theihtawp a chhuah zel chung pawhin hmeichhia leh naupang zingah thisen tlachham (anemia) leh ṭhanṭhu (stunted) te a la hluar hle chu pawi a tih thu leh ei tur ṭha leh an mamawh ang damdawi ṭhate an dawn theih nan department hnathawkte pawhin theihtawp chhuah zel turin a fuih. Nunphung dik leh ei tur ṭha hmuh chuan state mipuite tan hlimna leh hriselna ṭha pawh a siam thei a ni a ti. Women & Child Development Department Director, Pi Zoramthangi Chhangte pawhin thusawiin Integrated Child Development Services (ICDS) chu rampumah Anganwadi nuai 14 a huamin khawvelah hmeichhia leh naupangte hmathatna tur programme lian ber a ni a; tun dinhmunah Mizoramah pawh ICDS Project 27 kalpui mek niin heng hnuaiah hian Anganwadi 2244 enkawl mek a ni tih a sawi a. Poshan Tracker-ah a landanin Mizorama ICDS Project kalpui mek hnuaiah beneficiary 1,17,782 an awm a; chung zingah chuan Naupang kum 6 hnuailam 108,255, Nu naupai 5,912, Nu nau hnute pe lai 3,610 leh hmeichhe tleirawl (kum 14-18 inkar) 19,240 te pawh an awm tih a tarlang. ICDS hi Mizoramah kum 46 chhung kalpui tawh a ni a (1978 atangin) leh Poshan Abhiyan pawh kum 5 chhung kalpui tawh ni mahse National Family Health Survey 5-in a tarlan danin Naupang kum 5 hnuailam zaa 26% chu ṭhanṭhu (stunted) an ni a, 14% chu rihna hniam (underweight) leh Hmeichhia kum 15-49 zingah 4% chu rihna hniam (underweight) leh 45% chu thisen tlachham (anemic) an ni tih a sawi. Mamit District chu Aspirational District a nih vang leh Mizo, Bru leh Chakma hnamte an awm vangin Diet Diversity and Nutritional Outcomes Among Children and Women zirchhianna (Study) pawh he district chhungah beihpui thlak a ni tih a tarlang bawk. Vawiin lehkhabu tlangzarhna inkhawmah hian Mamit District zirchianna neitu pawl Population Council Consutling (PCC), New Delhi aiawhin Dr. Punit Mishra pawhin he Study an kalpui dan leh an thil hmuhchhuah dan chungchang presentation a nei a. He hunah hian Mamit District leh Aizawl District huamchhunga ICDS official leh thawkte an kalkim hle a; SWTA&WCD Joint Director Pi Zonunpari Sailo-in lawmthu sawina nen hun a khar a ni. Attachment Loading attachment...",Dated: 19 th Jun 24 5:22 PM,https://dipr.mizoram.gov.in/post/socialwelfare-minister-pi-lalrinpuiin-diet-diversity-study-lehkhabu-a-tlangzarh